ভোটার তালিকা নিয়ে কটাক্ষ দিলীপের, বললেন ‘বাপের নাম পাল্টে যাচ্ছে, ছেলে বেড়ে যাচ্ছে’

কলকাতা: ভোটার তালিকায় (Voter List) অনিয়মের অভিযোগ তুলে রাজ্য সরকার ও শাসকদল তৃণমূল কংগ্রেসকে (Trinamool Congress) কড়া ভাষায় আক্রমণ করলেন বিজেপি (BJP) নেতা দিলীপ ঘোষ (Dilip Ghosh)। সোমবার বিকেলে পূর্ব বর্ধমানের নাদনঘাট মোড়ে বন্ধু মোহল ক্লাবের মাঠে ‘পরিবর্তন সংকল্প সভা’-তে বক্তব্য রাখতে গিয়ে একাধিক বিস্ফোরক মন্তব্য করেন তিনি।

দিলীপ ঘোষ বলেন, “বাপের বয়স ৫০, ছেলের বয়স ৪৫—এমন ঘটনাও দেখা যাচ্ছে। কেউ কোনও দিন শুনেছেন? যার কোনও ছেলে ছিল না, শুধুই মেয়ে ছিল, তার মেয়ের বিয়ে দিয়ে দিয়েছে পরিবার। অথচ দেখা যাচ্ছে, তার নামে দু’টি ছেলে ভোটার হিসেবে নথিভুক্ত হয়ে গেছে।” তিনি দাবি করেন, একাধিক ক্ষেত্রে ভোটার তালিকায় এই ধরনের গরমিল ধরা পড়ছে।

আরও পড়ুন: আজ দেশজুড়ে ব্যাঙ্ক ধর্মঘট

বিজেপি নেতা আরও অভিযোগ করেন, “একজন মানুষের তিন ছেলে ছিল, এখন তার পাঁচ ছেলে হয়ে গেছে। BLO এসে ফর্ম ধরিয়ে দিচ্ছে। ওই ব্যক্তি বলছেন—‘আমার আবার ছেলে কবে হলো?’ অথচ BLO জানাচ্ছেন, কাগজে তাই লেখা আছে।” তাঁর মতে, এই ঘটনা ভোটার তালিকায় ব্যাপক কারচুপি ও জালিয়াতির ইঙ্গিত দিচ্ছে।

এদিন দিলীপ ঘোষ আরও বলেন, “কেন্দ্রীয় সরকার যে সব যোজনা পাঠায়, সেগুলোর নাম পাল্টে বাংলায় চালানো হচ্ছে। এগুলো নতুন কিছু নয়। কিন্তু বাপের নাম পাল্টে যাচ্ছে, ছেলে বেড়ে যাচ্ছে—এটা আগে জানতাম না।” এই মন্তব্যের মাধ্যমে সরাসরি রাজ্য প্রশাসন ও শাসকদলকে নিশানা করেন তিনি।

পাশাপাশি, আনন্দপুরের ভয়াবহ অগ্নিকাণ্ড নিয়েও মুখ খোলেন দিলীপ ঘোষ। তিনি বলেন, “সারা বাংলা জুড়ে অবৈধ নির্মাণ, অবৈধ রাস্তা, দোকানপাট ও কারখানা চলছে। এই অবৈধ কাজের জন্যই আজ মানুষের জীবন বিপন্ন।” তাঁর অভিযোগ, প্রশাসনের গাফিলতির জেরেই একের পর এক দুর্ঘটনা ঘটছে। দিলীপ ঘোষের এই বক্তব্য ঘিরে রাজনৈতিক মহলে নতুন করে বিতর্ক শুরু হয়েছে।