কলকাতায় ফিরেই SIR নিয়ে বড় মন্তব্য দিলীপ ঘোষের

ওয়েব ডেস্ক: বঙ্গ বিজেপিতে (West Bengal BJP) দিলীপ ঘোষের (Dilip Ghosh) অবস্থান নিয়ে জল্পনা চর্চার শেষ নেই। প্রধানমন্ত্রী নরেন্দ্র মোদির (Narendra Modi) সভায় বারবার উপেক্ষিত হয়েও দলের হয়েই কথা বলছেন রাজ্য বিজেপির প্রাক্তন এই সভাপতি। কথাবার্তায় দলের প্রতি অভিমানের ছোঁয়া থাকলেও দলের প্রতি আনুগত্য দেখিয়েই চলেছেন তিনি। এবারেও মোদির কলকাতা সফরকালীন সময়ে বেঙ্গালুরু পাড়ি দিয়েছিলেন দিলীপ ঘোষ। হাইভোল্টেজ সভায় ডাক না পেয়ে কি বারবার পালিয়ে যাচ্ছেন তিনি? এর জবাব না মিললেও রাজ্য সরকারকে নানা ইস্যুতে কটাক্ষ করতে ছাড়ছেন না দিলীপ ঘোষ।

রবিবার সকালে নিউটাউন ইকোপার্কে প্রাতঃভ্রমণে আসেন প্রাক্তন সাংসদ তথা বিজেপির প্রাক্তন রাজ্য সভাপতি দিলীপ ঘোষ। সেখানেই তৃণমূলের (Trinamool Congress) প্রতিষ্ঠা দিবসে পরীক্ষা বাতিল নিয়ে রাজ্য সরকারকে কটাক্ষের সুরে আক্রমণ করেন। এছাড়াও কাটোয়ার মন্তেশ্বরের একটি ঘটনাকে উল্লেখ করে তিনি রাজ্যের শিক্ষার হাল নিয়ে সরকারকে নিশানা করেন

আরও পড়ুন: রাম নয়, মোদির মুখে ‘জয় কালী’, বিশেষ বার্তা হিন্দিভাষীদের

এছাড়াই বিহারের ভোটার তালিকার নিবিড় সংশোধনের বিষয়ে দিলীপ ঘোষ বলেন, “বিহারে ইতিমধ্যেই এসআইআর-এর (SIR) কাজ সম্পন্ন হয়েছে। চলছে ক্লেম অবজেকশন দাখিলের প্রক্রিয়া। প্রক্রিয়া সম্পন্ন হতে বাকি মাত্র ন’দিন। কেবল সিপিআই-এর পক্ষ থেকে ৯টি ক্লেম ও অবজেকশন করা হয়েছে।”

কিন্তু যতই তিনি রাজ্যকে নিশানা করুন না কেন, রাজ্য বিজেপিতে তাঁর অবস্থান নিয়ে জল্পনা চলছেই। দীর্ঘ সময় ধরেই এভাবে প্রতীকী উপেক্ষার শিকার হচ্ছেন রাজ্য বিজেপির এক প্রাক্তন কাণ্ডারি। এজন্যই হয়তো মোদির সাম্প্রতিক রাজ্য সফরের কর্মসূচিতে ডাক নাম পেয়ে অভিমানে দিলীপ বলে উঠলেন, “দিলীপ ঘোষ কোনওদিন অভিমান করেনি। ছোটবেলা থেকে আজ পর্যন্ত কাজ করেছি। লোকের অভিমান ভাঙিয়েছি।”